Η σύσταση αποσκοπεί στη βελτίωση της διαχείρισης της διανοητικής ιδιοκτησίας (ΔΙ) και της μεταφοράς γνώσης από πανεπιστήμια και δημόσιους ερευνητικούς οργανισμούς (ΔΕΟ) στις χώρες της Ευρωπαϊκής Ένωσης (ΕΕ). Στην παρούσα σύσταση, η Ευρωπαϊκή Επιτροπή ενθαρρύνει τις χώρες της ΕΕ να θεσπίσουν πολιτικές ή κατευθυντήριες γραμμές, προκειμένου να διασφαλιστεί ότι τα αποτελέσματα επιστημονικής έρευνας χρηματοδοτούμενης με δημόσια κεφάλαια χρησιμοποιούνται για εμπορικούς σκοπούς ή για περαιτέρω έρευνα, με σκοπό την ενθάρρυνση της υιοθέτησης καινοτομιών. Τα πανεπιστήμια και οι ΔΕΟ πρέπει να διαχειρίζονται τη διανοητική ιδιοκτησία τους για τη διευκόλυνση της μεταφοράς γνώσης, ιδίως με τη χορήγηση αδειών και τη δημιουργία εταιρειών τεχνοβλαστών. Για τη βελτίωση της διαχείρισης της ΔΙ και της μεταφοράς γνώσης από ευρωπαϊκά πανεπιστήμια και ΔΕΟ, η παρούσα σύσταση καθιερώνει ορισμένες αρχές τις οποίες οι χώρες της ΕΕ καλούνται να ακολουθούν κατά την κατάρτιση των κατευθυντήριων γραμμών ή των κανόνων τους. Σύμφωνα με τις εν λόγω αρχές, η Επιτροπή προτρέπει τις χώρες της ΕΕ να κάνουν τα εξής: να θέσουν τη μεταφορά γνώσης ως προτεραιότητα για τα πανεπιστήμια και τους ΔΕΟ· να καλούν τα πανεπιστήμια και τους ΔΕΟ να καταρτίζουν και να εφαρμόζουν μέτρα σχετικά με τη διαχείριση της διανοητικής ιδιοκτησίας, σύμφωνα με τον κώδικα ορθής πρακτικής που παρατίθεται στο παράρτημα I της σύστασης· να ενθαρρύνουν την ανάπτυξη ικανοτήτων και δεξιοτήτων στους τομείς της διανοητικής ιδιοκτησίας, της μεταφοράς γνώσης και του επιχειρηματικού πνεύματος στο εσωτερικό των πανεπιστημίων και των ΔΕΟ· να καθιστούν δυνατή τη διάδοση των αποτελεσμάτων έρευνας χρηματοδοτούμενης με δημόσια κεφάλαια, διασφαλίζοντας παράλληλα την επαρκή προστασία της διανοητικής ιδιοκτησίας· να συνεργάζονται με σκοπό τη βελτίωση της συνοχής μεταξύ των αντίστοιχων προγραμμάτων που αφορούν τη διανοητική ιδιοκτησία και να διευκολύνουν τη συνεργασία και τη μεταφορά γνώσης σε διεθνές επίπεδο στον τομέα της έρευνας και της ανάπτυξης· να χρησιμοποιούν τις αρχές που ορίζονται στην παρούσα σύσταση ως βάση αναφοράς για την κατάρτιση ή την αναπροσαρμογή των κατευθυντήριων γραμμών και των πολιτικών που αφορούν τη διαχείριση της ΔΙ, τη μεταφορά γνώσης ή νέα καθεστώτα χρηματοδότησης ή για τη σύναψη συμφωνιών συνεργασίας με χώρες εκτός της ΕΕ στον τομέα της έρευνας· να παρακολουθούν την εφαρμογή του κώδικα ορθής πρακτικής· να διασφαλίζουν την ισότιμη και δίκαιη μεταχείριση για διεθνή ερευνητικά έργα σε ό,τι αφορά τα δικαιώματα διανοητικής ιδιοκτησίας, προς αμοιβαίο όφελος όλων των ενδιαφερόμενων εταίρων· να ορίσουν μια εθνική επαφή που θα είναι υπεύθυνη για τον συντονισμό των μέτρων που αφορούν τη μεταφορά γνώσης μεταξύ των δημόσιων ερευνητικών οργανισμών και του ιδιωτικού τομέα· να εξετάζουν και να χρησιμοποιούν τις βέλτιστες πρακτικές που παρατίθενται στο παράρτημα ΙΙ της σύστασης, λαμβάνοντας υπόψη το εθνικό πλαίσιο· να ενημερώνουν την Επιτροπή, αρχικά έως τις 15 Ιουλίου 2010 και στη συνέχεια ανά διετία, σχετικά με τα μέτρα που έχουν λάβει βάσει της παρούσας σύστασης, καθώς και σχετικά με τον αντίκτυπο των μέτρων αυτών. Ο κώδικας ορθής πρακτικής για πανεπιστήμια και άλλους ΔΕΟ προτείνει επιχειρησιακές αρχές προς χρήση από τους ΔΕΟ και τα πανεπιστήμια κατά τον καθορισμό ή την αναθεώρηση των θεσμικών πολιτικών τους. Ειδικότερα, τα πανεπιστήμια πρέπει να ενθαρρύνουν τη χρήση και τη διάδοση των αποτελεσμάτων έρευνας χρηματοδοτούμενης με δημόσια κεφάλαια, επιτρέποντας παράλληλα την προστασία της διανοητικής ιδιοκτησίας.